סטורם וורן חתם בב"ש, אופיר הובר בהפועל חיפה
יום שני, 19.11.2018 שעה 21:45
הזר המצטיין בעונה שעברה, שהוביל את הליגה עם 24.6 נקודות, הצטרף מהוד השרון לדרומיים, רכש ראשון גם לאדומים מהכרמל. רועי יחיא ממשיך בקריית אתא (4 תגובות)
05/07/2017 09:37 מאת כפיר חודרה
הפועל באר השלימה הבוקר (רביעי) את הרכש הכי משמעותי שלה לקראת העונה הבאה. סטורם וורן (29, 2.01), שהיה מלך הסלים בליגה הלאומית בעונה שעברה חתם בקבוצה.
הסנטר/פוורורד היה הזר הבולט בלאומית ואף היה חתום על שיא של 50 נקודות במשחק בודד לצד 11 כדורים חוזרים. הוא הוביל את הליגה עם 24.6 נק׳ למשחק וסיים שלישי בקטגוריית הכדורים החוזרים (11.2).
וורן הוביל את הוד השרון לחצי גמר הפלייאוף בעונה שעברה, אחרי שניצח כנגד כל הסיכויים ברבע הגמר את מוליכת הליגה הסדירה מכבי רעננה 0:2. בעבר שיחק סטורם בהולנד, פינלנד ובנאנט הצרפתית. היו לוורן מספר הצעות הקיץ מקבוצות בכירות, אך הוא בחר להצטרף לפרויקט המתגבש בקבוצה מבירת הנגב.
בתוך כך, אליצור קרית אתא הודיעה על החתמתו לעונה נוספת של הגארד המקומי ובוגר מחלקת הנוער של המועדון, רועי יחיא, שיפתח את עונתו הרביעית בקבוצה הבוגרת. בעונה שעברה העמיד הגארד (20, 1.83) ממוצעים נאים של 4.7 נקודות, 1.6 אסיסטים ו-1.6 כדורים חוזרים למשחק. במועדון מקווים שיעשה את הפריצה שלו בעונה הבאה.
יחיא סיפר לאחר החתימה: "אני שמח ונרגש לפתוח עוד עונה בבית. מקווה ומאמין שנצליח לשחזר ולשפר את הישגי השנים האחרונות. בטוח שנשוב לאולם שמח ומלא בשועלים לבנים יאללה אתא!".
בנוסף, הפועל חיפה הודיעה על החתמתו של שחקן הפועל גלבוע/גליל בעונה החולפת, אופיר הובר. הפורוורד בן ה-27, ששיחק בעברו גם בעירוני נהריה ומכבי הוד השרון, חתם בשורות האדומים מהכרמל לשלוש עונות.
לאחר החתימה אמר הובר: "אני מאוד שמח להצטרף למועדון בסדר גודל כזה, מדובר במועדון עם היסטוריה מרשימה. אני לא יכול לחכות לפגוש את האוהדים. שמעתי דברים טובים ואני מחכה כבר לתחילת העונה כדי להחזיר על האמון שהמערכת נותנת".
אופיר הובר (מנהלת ליגת העל בכדורסל)
מאמן הקבוצה שרון אברהמי הוסיף: ״אופיר מסמל ומסמן בדיוק את סוג השחקנים שאנחנו רוצים לראות במועדון: מחויבים, לוחמים, שחקנים קבוצתיים בלי אגו, שמחברים קבוצה וייתנו הכול לטובת הקבוצה״.